Αξιότιμοι κύριοι

του Δικτύου Φορέων για την Προστασία από το Παθητικό Κάπνισμα

Προ δεκαπενθημέρου λάβαμε από το Δίκτυο σας μια ενδιαφέρουσα επιστολή με την οποία μας ζητάτε να τοποθετηθούμε σε ένα πρόβλημα που απασχολεί έντονα την πόλη μας το τελευταίο έτος αλλά το πρόβλημα είναι χρόνιο και ακούει στο όνομα εφαρμογή του νόμου για το κάπνισμα.

Να ξεκαθαρίσουμε εξ αρχής ότι όχι μόνο γι αυτό το θέμα αλλά και για όλα όσα υπάρχει νομοθεσία η οποία παραβιάζεται εμείς είμαστε υπέρ της εφαρμογής του νόμου. Η παραβίαση του συγκεκριμένου νόμου έχει πολλές κοινωνικές προεκτάσεις και εγείρει θέματα υγείας, παιδείας, ηθικής, ανθρωπίνων δικαιωμάτων κ.α.

Τα εργαλεία που έχει σε θεσμικό πλαίσιο η Δημοτική Αρχή σίγουρα δεν είναι επαρκεί αλλά αυτό δεν την απαλλάσσει από τις ευθύνες της ενεργοποίησης όσων μέσων έχει για την εφαρμογή του νομοθετικού πλαισίου.

Σε συνεργασία με τα σχετικά όργανα της Διοίκησης που ο νομοθέτης δίνει την αρμοδιότητα ελέγχου όπως τη Διεύθυνση Δημόσιας Υγείας και Κοινωνικής Μέριμνας της Περιφερειακής Ενότητας Αχαΐας -που έχει δείξει το ενδιαφέρον της και έχει ενεργοποιηθεί προς αυτή την κατεύθυνση- την Αστυνομική Διεύθυνση Αχαΐας και κάθε άλλο συναρμόδιο θα συμβάλλουμε στην εφαρμογή του αντικαπνιστικού νόμου.

Η ήδη διακηρυγμένη πρόθεσή μας περί ενεργοποίησης της δυνατότητας ύπαρξης Δημοτικής Αστυνομίας θα συμβάλλει στην επίτευξη των παραπάνω στόχων.

Στην προσπάθεια μας αυτή θα επιδιώξουμε να συνεργαστούμε με όλους τους κοινωνικούς εταίρους όπως με συνδικαλιστικά όργανα στις περιπτώσεις χώρων εστίασης και αναψυχής με τους εκπροσώπους των Κοινωνικών εθελοντικών οργανώσεων που δρουν για την εφαρμογή του νομοθετικού πλαισίου και κάθε άλλο εμπλεκόμενο.

Στόχος αυτής της προσπάθειας θα είναι η συλλογική κατανόηση από την κοινωνία και δη τους πολίτες της Πάτρας της αδήριτης ανάγκης για χώρους συνάθροισης απαλλαγμένους από παράγωγα καπνού.

Τέλος αφού σας ευχαριστήσουμε για την πρόκληση να τοποθετηθούμε σε ένα θέμα που όπως φαίνεται από τις 10 υπογράφουσες οργανώσεις του Δικτύου σας απασχολεί χιλιάδες συμπολίτες μας θέλουμε να εκφράσουμε τη χαρά μας για την προθυμία σας να συμβάλετε και σεις στην επίτευξη του στόχου που δεν είναι άλλος από την προαγωγή της υγείας και τη βελτίωση της ποιότητας ζωής των συμπολιτών μας.

Για το Σπιράλ

Πέτρος Ψωμάς

Υποψήφιος Δήμαρχος Πατρέων